Predkladacia správa

	Výročná správa o plnení dlhodobej koncepcie činnosti Generálneho sekretariátu pre zahraničných Slovákov (ďalej len GSZS) sa predkladá na základe uznesenia vlády Slovenskej republiky č. 438, bod B.1. z 24. apríla 2002, ktoré ukladá splnomocnencovi vlády SR pre zahraničných Slovákov (ďalej len splnomocnenec) v spolupráci s podpredsedom vlády SR, ministrom zahraničných vecí SR, ministrom vnútra SR, ministrom kultúry SR, ministrom školstva SR, ministrom hospodárstva SR, ministrom spravodlivosti SR a predsedom Štatistického úradu SR, zabezpečovať úlohy vyplývajúce z dlhodobej koncepcie GSZS a predkladať vláde Výročnú správu o jej plnení. 
	GSZS pôsobí v rámci štruktúry Úradu vlády SR /zriadený uznesením vlády  SR č. 1211/2001 k 1. 1.2002/ ako koordinačný, koncepčný a metodický orgán štátnej správy pre Slovákov v zahraničí. GSZS je hlavným koordinátorom a garantom tvorby a výkonu politiky štátu v krajanskej oblasti, ktorý zároveň zabezpečuje napĺňanie článku 7a/ Ústavy SR, ktorým sa Slovenská republika zaviazala podporovať národné povedomie a kultúrnu identitu Slovákov žijúcich v zahraničí a podporovať ich inštitúcie zriadené na dosiahnutie tohto účelu a vzťahy s materskou krajinou. Štatutárnym zástupcom GSZS je splnomocnenec vlády SR pre zahraničných Slovákov. 
	Výročná správa sa okrem základných technických údajov zaoberá jednotlivými oblasťami činnosti GSZS a podáva informáciu o najdôležitejších podujatiach, ktoré GSZS v roku 2003 zorganizoval. Správa popisuje stupeň napĺňania dlhodobej koncepcie činnosti GZSZ, schválenej vládou SR, ako aj  strategických cieľov Slovenskej republiky vyjadrených v Programovom vyhlásení vlády SR.